अजयलाई फिस्टेल रेसिङ कपको उपाधि
राइडर अजय तामाङले आइतबार पोखरामा सम्पन्न फिस्टेल रेसिङ कपको उपाधि जितेका छन् । पोखरा रंगशालाको ट्र्याकमा ३८ बाइकर्सलाई उछिन्दै उनले उपाधि जितेका हुन् । उनले उपाधिसँगै १ लाख रुपैयाँ प्राप्त गरे । 
पोखरा — राइडर अजय तामाङले आइतबार पोखरामा सम्पन्न फिस्टेल रेसिङ कपको उपाधि जितेका छन् । पोखरा रंगशालाको ट्र्याकमा ३८ बाइकर्सलाई उछिन्दै उनले उपाधि जितेका हुन् । उनले उपाधिसँगै १ लाख रुपैयाँ प्राप्त गरे । नेपाल रेसिङ स्पोर्ट्स एसोसिएसनको आयोजना तथा भीआर ४६ को समन्वयमा तीन दिनसम्म भएको प्रतियोगितामा सुजन थापा मगर दोस्रो भए । उनले ७५ हजार रुपैयाँ प्राप्त गरे । मोहम्मद फरहान तेस्रो हुँदै २५ हजार रुपैयाँ पाए । महिलातर्फ ५ जना बाइकर्स सहभागी थिए । महिलातर्फको एक मात्र उपाधि वर्षा बस्नेतले जितिन् । उनले २० हजार रुपैयाँ पाइन् । एसोसिएसनले पहिलोपल्ट उक्त प्रतियोगिताको आयोजना गरेको हो । प्रतियोगितामा बाइकर्सले स्टन्ट प्रदर्शनका साथै म्युजिकल सो समेत गरेका थिए । प्रतियोगिताका विजेतालाई गण्डकी प्रदेश खेलकुद परिषद्का उपाध्यक्ष ध्वजकुमार गुरुङ, राष्ट्रिय खेलकुद परिषद्का बोर्ड सदस्य राजेश गुरुङलगायतले पुरस्कार वितरण गरे । पोखरा रंगशालाभित्रको कालोपत्रे सडकलाई फिसटेल रेसिङ ट्र्याकका रूपमा घोषणा गरी निरन्तर रूपमा प्रतियोगिता आयोजना गर्ने एसोसिएसनका अध्यक्ष माइकल थापाले बताए । उनले भने, ‘यो सुरुआत मात्रै हो । हामी पोखरासहित अन्य प्रदेशमा समेत यस्तै प्रतियोगिता आयोजना गर्ने गरी अगाडि बढ्दै छौं ।’